Heilbrigðisstarfsfólk á í stökustu vandræðum með að annast þær þúsundir sem slösuðust í jarðskjálftanum á Haítí á laugardag. Nærri þrettán hundruð hafa fundist látin eftir skjálftann, sem mældist 7,2 að stærð.
AFP-fréttastofan hefur eftir lækninum Michelet Paurus að aðeins þrír læknar hafi verið á vakt á bráðamóttöku í borginni Les Cayes, sem varð illa úti í skjálftanum. Annar læknir, Rudolphe Steven Jacques, kom til aðstoðar frá höfuðborginni Port-au-Prince, og benti AFP á bágar aðstæður inni á sjúkrahúsinu. Sjúklingar og læknar verða að láta sér veruleg þrengsli lynda, og sífellt bætist við af sjúklingum frá dreifbýli í nágrenninu.
Björgunarstörf halda áfram í húsarústum í suðvestanverðu landinu. Að sögn AFP sváfu flestir íbúa Les Cayes utandyra af ótta við eftirskjálfta. Björgunarfólk er undir talsverðri pressu, þar sem hitabeltislægðin Grace nálgast landið. Bandaríska veðurstofan spáir mikilli úrkomu með tilheyrandi flóðum og aurskriðum seint á morgun.
Haítí er enn í sárum eftir öflugan jarðskjálfta árið 2010 sem varð vel á þriðja hundrað þúsund að bana. Sá skjálfti skildi eftir sig mikla eyðileggingu í höfuðborginni og nágrenni, þar sem uppbyggingarstarfi er fjarri því að vera lokið.